ກ່າວຄຳເຫັນທີ່ເຫດການ, ທ່ານຮອງປະທານ ທັງເປັນເລຂາທິການ ສະມາຄົມມິດຕະພາບ ຫວຽດນາມ - ອາກເມນີ ມາຍກວາງວິງ ໃຫ້ຮູ້ວ່າ: ໃນ 3 ທົດສະວັດທີ່ຜ່ານມາ, ອາກເມນີ ບັນລຸໄດ້ບັນດາຜົນງານອັນໃຫຍ່ຫຼວງໃນການສ້າງສາປະເທດຊາດ, ພັດທະນາເສດຖະກິດ ສັງຄົມ. ຫວຽດນາມ ແລະ ອາກເມນີ ພວມສ້າງການພົວພັນຄູ່ຮ່ວມມືຍຸດທະສາດແບບສະເໝີພາບ ແລະ ຕ່າງຝ່າຍຕ່າງມີຜົນປະໂຫຍດ. ມີການແລກປ່ຽນຄະນະຜູ້ແທນ ແລະ ພົບປະຂັ້ນສູງ ໄດ້ຮັບການປະຕິບັດ. ພິເສດໃນການຢ້ຽມຢາມຫວຽດນາມ ຢ່າງເປັນທາງການຂອງ ທ່ານນາຍົກລັດຖະມົນຕີ Nikol Pashinyan ແລະ ພັນລະຍາໃນເດືອນ ກໍລະກົດ ປີ 2019 ໄດ້ເປີດໄລຍະການຮ່ວມມືໃໝ່ທີ່ມີຄວາມຫວັງຫຼາຍຢ່າງໃຫ້ແກ່ສອງປະເທດໃນຫຼາຍຂົງເຂດຄື ເສດຖະກິດ, ການຄ້າ, ວິທະຍາສາດ - ເຕັກໂນໂລຢີ, ວັດທະນະທຳ ແລະ ການທູດ ປະຊາຊົນ.
ທ່ານ ມາຍກວາງວິງ ເນັ້ນໜັກວ່າ “ພວກຂ້າພະເຈົ້າດີໃຈຕໍ່ບັນດາຜົນສຳເລັດຂອງປະຊາຊົນ ອາກເມນີ ທີ່ບັນລຸໄດ້ ແລະ ຍິ່ງດີໃຈກ່ວາອີກ ເມື່ອເຫັນປະຈັກຕາບັນດາບາດກ້າວພັດທະນາຫຼາຍພໍສົມຄວນໃນການພົວພັນມິດຕະພາບ ແລະ ການຮ່ວມມືໃນຫຼາຍດ້ານລະຫວ່າງ ຫວຽດນາມ ແລະ ອາກເມນີ, ພິເສດແມ່ນໃນຂົງເຂດການພົວພັນແລກປ່ຽນປະຊາຊົນ.”
ໃນຊຸມປີຜ່ານມາ, ສະມາຄົມມິດຕະພາບ ຫວຽດນາມ - ອາກເມນີ ໄດ້ຕັ້ງໜ້າສົມທົບກັບສະຖານທູດ ອາກເມນີ ປະຈຳ ຫວຽດນາມ ຜັນຂະຫຍາຍຫຼາຍການເຄື່ອນໄຫວການທູດປະຊາຊົນທີ່ມີຄວາມໝາຍ ຢ່າງແທດຈິງ ປະກອບສ່ວນບໍ່ແມ່ນໜ້ອຍເຂົ້າໃນການເພີ່ມພູນຄູນສ້າງນ້ຳໃຈ ແລະ ເພີ່ມທະວີການພົວພັນລະຫວ່າງ ສະມາຄົມ ແລະ ສະຖານທູດ ອາກເມນີ ປະຈຳ ຫວຽດນາມ, ແມ່ນຂົວເຊື່ອມຕໍ່ພັດທະນາການຮ່ວມມືລະຫວ່າງ ບັນດາວິສາຫະກິດ, ອົງການຈັດຕັ້ງ ແລະ ປະຊາຊົນສອງປະເທດ ຜ່ານບັນດາການເຄື່ອນໄຫວພົວພັນແລກປ່ຽນມິດຕະພາບ, ເຊື່ອມຕໍ່ບັນດາອົງການຈັດຕັ້ງ, ວິສາຫະກິດ.
ສະຫະພັນບັນດາອົງການຈັດຕັ້ງມິດຕະພາບ ຫວຽດນາມ ແລະ ສະມາຄົມມິດຕະພາບ ຫວຽດນາມ - ອາກເມນີ ຍາມໃດກໍ່ຖືການພັດທະນາການພົວພັນລະຫວ່າງ ຫວຽດນາມ ແລະ ອາກເມນີ ເປັນສຳຄັນ, ມີຄວາມມານະພະຍາຍາມໃນການປ່ຽນແປງໃໝ່ວິທີການເຄື່ອນໄຫວຢ່າງບໍ່ຢຸດຢັ້ງ ເພື່ອເພີ່ມທະວີປະສິດທິຜົນຂອງວຽກງານການທູດປະຊາຊົນ, ພ້ອມແລ້ວທີ່ຈະເຂົ້າຮ່ວມຢ່າງຕັ້ງໜ້າໃນບັນດາເຫດການລວມຂອງທັງສອງປະເທດ ເພື່ອແນໃສ່ຊຸກຍູ້ການພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືຮອບດ້ານລະຫວ່າງປະຊາຊົນສອງປະເທດ...
ເນື່ອງໃນໂອກາດນີ້, ທ່ານ ມາຍກວາງວິງ ໄດ້ສະແດງຄວາມຂອບອົກຂອບໃຈຕໍ່ທ່ານເອກອັກຄະລັດຖະທູດ Vahram Kazhoyan ແລະ ສະຖານທູດ ອາກເມນີ ປະຈຳ ຫວຽດນາມ ທີ່ຍາມໃດກໍ່ຮ່ວມເດີນທາງ ແລະ ໜູນຊ່ວຍຢ່າງຕັ້ງໜ້າໃຫ້ແກ່ການເຄື່ອນໄຫວຂອງ ສະຫະພັນບັນດາອົງການຈັດຕັ້ງມິດຕະພາບ ຫວຽດນາມ ແລະ ສະມາຄົມມິດຕະພາບ ຫວຽດນາມ ອາກເມນີ. ສອງຝ່າຍຈະສືບຕໍ່ສົມທົບກັນ ເຄື່ອນໄຫວເພື່ອແນໃສ່ຊຸກຍູ້ນ້ຳໃຈມິດຕະພາບ ແລະ ການຮ່ວມມື ລະຫວ່າງປະຊາຊົນສອງປະເທດໃຫ້ຫຼາຍກ່ວາອີກ.
ໂດຍແບ່ງປັນທີ່ພິທີ, ທ່ານເອກອັກຄະລັດຖະທູດຜູ້ມີອຳນາດເຕັມແຫ່ງ ສ.ອາກເມນີ ປະຈຳ ຫວຽດນາມ Vahram Kazhoyan ໄດ້ສະແດງຄວາມຂອບອົກຂອບໃຈຕໍ່ສະມາຄົມມິດຕະພາບ ຫວຽດນາມ - ອາກເມນີ ທີ່ໄດ້ຈັດຕັ້ງການພົບປະທີ່ມີຄວາມໝາຍເນື່ອງໃນໂອກາດສະເຫຼີມສະຫຼອງ 30 ປີແຫ່ງວັນເອກະລາດ ປະເທດ ສ.ອາກເມນີ.
ຫວນຄືນການພົວພັນມິດຕະພາບທີ່ເປັນມູນເຊື້ອ ລະຫວ່າງສອງປະເທດ ແລະ ບັນດາການເຄື່ອນໄຫວຂອງສະຖານທູດ ອາກເມນີ ປະຈຳ ຫວຽດນາມ, ທ່ານເອກອັກຄະລັດຖະທູດ Vahram Kazhoyan ເນັ້ນໜັກວ່າ ການພົວພັນລະຫວ່າງ ຫວຽດນາມ ແລະ ອາກເມນີ ນັບມື້ນັບໄດ້ຮັບການພັດທະນາຢ່າງດີງາມໃນຫຼາຍຂົງເຂດ. ທ່ານເອກອັກຄະລັດຖະທູດ Vahram Kazhoyan ເຊື່ອໝັ້ນວ່າ ສອງປະເທດຈະສາມາດຄວບຄຸມໂລກລະບາດໂຄວິດ - 19 ໄດ້ໂດຍໄວ, ບັນດາການເຄື່ອນໄຫວຮ່ວມມືຈະໄດ້ຮັບການຜັນຂະຫຍາຍໂດຍໄວ. ຈາກນັ້ນ ກໍ່ຊ່ວຍໃຫ້ປະຊາຊົນສອງປະເທດເຂົ້າໃຈເຊິ່ງກັນແລະກັນກ່ວາອີກ, ປະກອບສ່ວນເຂົ້າໃນການເພີ່ມທະວີການຮ່ວມມືໃນຫຼາຍຂົງເຂດການຄ້າ ແລະ ເສດຖະກິດ, ວັດທະນະທຳ, ການສຶກສາ ແລະ ການທ່ອງທ່ຽວ.
ປີ 2022 ແມ່ນຈຸດເວລາ ຫວຽດນາມ ແລະ ອາກເມນີ ຈະສະເຫຼີມສະຫຼອງ 30 ປີແຫ່ງວັນສ້າງຕັ້ງການພົວພັນທາງການທູດ (14 ກໍລະກົດ 1992 – 14 ກໍລະກົດ 2022), ທ່ານເອກອັກຄະລັດຖະທູດ Vahram Kazhoyan ເຊື່ອໝັ້ນວ່າ ຈະມີການເຄື່ອນໄຫວສະເຫຼີມສະຫຼອງຫຼາຍຢ່າງເພື່ອແນໃສ່ສ້າງຂີດໝາຍໄລຍະທີ່ມີຄວາມສຳຄັນທີ່ສຸດໃນປະຫວັດສາດການພົວພັນທາງການທູດ ລະຫວ່າງສອງປະເທດ.
ທ່ານເອກອັກຄະລັດຖະທູດ Vahram Kazhoyan ເນັ້ນໜັກວ່າ: ຂ້າພະເຈົ້າເຊື່ອໝັ້ນວ່າ ນ້ຳໃຈມິດຕະພາບ ແລະ ການພົວພັນລະຫວ່າງ ອາກເມນີ ແລະ ຫວຽດນາມ ຈະສືບຕໍ່ເພີ່ມທະວີໃນຫຼາຍຂົງເຂດ, ເພື່ອຜົນປະໂຫຍດຂອງ ອາກເມນີ ແລະ ຫວຽດນາມ ກໍ່ຄືປະຊາຊົນສອງປະເທດ.
ບຸນຄົງ